Nog 'n eerbewys vir Pieter-Steph | Netwerk24
Deur Sportredaksie 19 November 2019 21:00
Du Toit is, nadat hy die Springbokke vroeër die maand gehelp het om die Wêreldbeker in Japan te verower, ook as Wêreldrugby se Speler van die Jaar aangewys.
Die Springbok-kryger Pieter-Steph du Toit is as MyPlayers se Speler van die Jaar aangewys. Foto: Getty Images
MyPlayers sien na die belange van beroepspelers in Suid-Afrikaanse rugby om. Dit is die derde jaar wat die organisasie op dié wyse hulde bring aan die land se voorste spelers.
Du Toit volg as Speler van die Jaar in die voetspore van Malcolm Marx (2018) en Siya Kolisi (2017).
Schalk Brits, Cheslin Kolbe en Duane Vermeulen is vanjaar saam met Du Toit benoem.
Dié Swartlander het voorts ook met die Verdediger- en Voorspeler van die Jaar-toekennings weggestap.
Herschel Jantjies, wat die Bokke se plaasvervanger-skrumskakel teen Engeland was in die WB-eindstryd, is beloon met die Beste van die Bank af- en #LoveChange-toekennings.
Die speler wat die grootste vordering in sy loopbaan gemaak het, kom vir die #LoveChange-toekenning in aanmerking.
Kolbe, die Bok-buksie wat ondersteuners se harte warm laat klop het met sy vaart, dartellopies en systappe in Japan, is MyPlayers se Agterspeler van die Jaar.
Die wenners in die kategorieë is deur 'n stemproses, waaraan die land beroepspelers deelgeneem het, bepaal.
Eugene Henning, uitvoerende hoof van MyPlayers, het groot lof vir Du Toit.
"Pieter-Steph was ongelooflik die afgelope twee seisoene en sy toekennings is welverdiend.
"Ek wil namens MyPlayers al die wenners gelukwens wat tot die spel bygedra het en ons vermaak het met die wonderlike rugby wat vanjaar gespeel is."